Zs. Simon, minister pôdohospodárstva SR: (2003-07-03):
Z. Martináková, podpredsedníčka NR SR: Ďakujem, pán minister, za vašu odpoveď. Čas určený na hodinu otázok uplynul. Končím tento bod programu. V rokovaní pokračujeme bodom interpelácie poslancov. Chcem pripomenúť, že podľa § 129 ods. 4 zákona o rokovacom poriadku ústne prednesené interpelácie nezbavujú poslanca povinnosti odovzdať svoju interpeláciu písomne predsedovi Národnej rady. Písomne sa do interpelácií prihlásili pán poslanec Ševc, Ondriaš, Fajnor, Hrdlička, Hopta a Blanár. Pán poslanec Ševc, nech sa páči, máte slovo. J. Ševc, poslanec: Vážená pani podpredsedníčka, vážená Národná rada, podľa § 129 zákona Národnej rady využívam túto možnosť a predkladám interpeláciu na ministra obrany Slovenskej republiky Ivana Šimka. Vážený pán minister, v súvislosti so schváleným dokumentom Ozbrojené sily Slovenskej republiky – model 2010 je možnosť sa oboznámiť i so skutočnosťou či zámerom likvidácie Vojenskej leteckej akadémie generálna Milana Rastislava Štefánika v Košiciach. Aktivity tejto akadémie sú známe už od roku 1939 a nebudem ich spomínať. Reorganizáciou a odchodom skúsených veliteľských a technických kádrov z armády sa naše letectvo dostáva skutočne do problému. Vojenská letecká akadémia zabezpečuje aj štúdium zahraničných pilotov a leteckých pozemných špecialistov. Vojenská letecká akadémia si touto prácou aj privyrába, a ak ma pamäť neklame, doteraz zarobila vyše viac ako 160 mil. Sk. Pán minister, zaujíma ma, či riešenie tejto vysokej vojenskej školy je podmienkou, ktorá vyplýva z nášho vstupu do NATO, alebo je to zámer samotného Ministerstva obrany Slovenskej republiky. Skúsenosti z posledných lokálnych vojen a z boja s terorizmom ukazujú na rastúci význam letectva, a preto by bola veľká škoda takúto významnú leteckú inštitúciu likvidovať. Chcel by som vás požiadať, pán minister, zvážiť vo vašich zámeroch a nájsť efektívne nástroje na udržanie takejto významnej vojenskej leteckej akadémie, ako Slovensko má, a o podporu z vašej strany. Ďakujem. (Potlesk.) Z. Martináková, podpredsedníčka NR SR: Ďakujem, pán poslanec. Ďalej sa do bodu interpelácie písomne prihlásil pán poslanec Ondriaš, potom pán poslanec Fajnor. K. Ondriaš, poslanec: Vážená predsedajúca, dámy a páni, interpelácia na ministra kultúry Slovenskej republiky pána Rudolfa Chmela, ktorý, neviem prečo, práve odišiel, je o nedodržiavaní zákona Slovenskej národnej rady č. 254/1991 Zb. o Slovenskej televízii. Vážená pani predsedajúca, vážené kolegyne, kolegovia, podľa § 129 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov interpelujem ministra kultúry Slovenskej republiky neprítomného Rudolfa Chmela. Interpelácia sa týka nedodržiavania zákona Slovenskej národnej rady č. 254/1991 Zb. o Slovenskej televízii. V dňoch 23. a 24. júna 2003, t. j. minulý pondelok a utorok, sa v Bratislave v hoteli Fórum uskutočnila konferencia o rozširovaní Európskej únie, ktorú v spolupráci s Komunistickou stranou Slovenska zorganizovala parlamentná skupina Európskeho parlamentu, Zjednotená európska ľavica a Severská zelená ľavica pod vedením jej predsedu pána Francisa Wurtza. Poznamenal by som, že frakcia Európskeho parlamentu, Zjednotená európska ľavica a Zelená ľavica severu je v Európskom parlamente štvrtou najväčšou frakciou z ôsmich frakcií. Na konferencii v Bratislave sa okrem 14 členov Európskeho parlamentu tejto frakcie ďalej zúčastnili 3 pozorovatelia Európskeho parlamentu, 9 členov sekretariátu frakcie Európskeho parlamentu, 3 členovia pozorovateľov členov sekretariátu frakcie Európskeho parlamentu, 25 predstaviteľov zahraničných ľavicových organizácií a 9 predstaviteľov zo Slovenska. Za Slovensko na konferencii okrem politických vystúpení prezentovali sa svojimi príspevkami zástupkyňa Únie žien Slovenska, zástupkyňa Konfederácie odborových zväzov a zástupca Greenpeace Slovensko. Témou konferencie bolo rozšírenie Európskej únie a jej dosah na zamestnanosť, pracovný trh, verejné vlastníctvo, migráciu, životné prostredie, riziko sociálneho dumpingu, dôsledky pre pohraničné regióny atď. Pozornosť bola venovaná situácii žien v nových členských krajinách a na spoločnom pracovnom trhu. Ďalšími témami boli vývoj v Európe a vo svete a otázky zodpovednosti európskych národov za svetový poriadok, ktorý je založený na rovnosti štátov a rešpektovaní princípov Charty OSN. Tento dlhý úvod som predniesol kvôli tomu, aby sme si uvedomili, o akú významnú udalosť išlo. Nielenže to bolo prvýkrát v histórii Slovenska, keď parlamentná frakcia Európskeho parlamentu zasadala a usporiadala konferenciu na Slovensku, ale aj témy, o ktorých sa rokovalo, sú závažné témy, ktoré rezonujú v našej spoločnosti. Keď sme spoluorganizovali túto konferenciu, predpokladali sme, že poslancov Európskeho parlamentu na konferencii oficiálne privíta vysoký predstaviteľ nášho parlamentu, že poslanci Európskeho parlamentu dostanú priestor v tlačových médiách, v rozhlase a aj vo verejnoprávnej televízii, ako sa to vždy stalo, keď niekto z Európskeho parlamentu prišiel. Bohužiaľ, nič také sa nestalo. Predseda Národnej rady Slovenskej republiky pán Hrušovský sa síce stretol s predsedom frakcie Európskeho parlamentu pánom Wurtzom, ale bolo to stretnutie mimo účasti verejnosti a mimo konferencie a, by som povedal, skoro tajné. Na tlačovku na konci konferencie prišlo len pár novinárov, ale nikto zo súkromných televízií alebo verejnoprávnej televízie. Médiá okrem Slovenského rozhlasu túto konferenciu úplne ignorovali. Pokiaľ je mi známe, ani jedna televízna stanica sa nezmienila o konferencii. Nebolo žiadne interview. Zodpovední funkcionári v televíziách vedeli asi prečo. Nechceli, aby si občania uvedomili reálne postavenie Komunistickej strany Slovenska vo vzťahu k Európskemu parlamentu a k Európskej únii. Táto informačná blokáda je pravdepodobne výsledkom normalizácie v televízii a v ďalších masmédiách. Blokovaním informácií o konferencii sa porušil štatút Rady Slovenskej televízie v nadväznosti na zákon Slovenskej národnej rady č. 254/1991 Zb. o Slovenskej televízii, ktorý okrem iného hovorí, že Rada Slovenskej televízie zabezpečuje programovú objektívnosť a nezávislosť Slovenskej televízie, dbá na vyváženosť obsahu televíznej programovej služby vo verejnom záujme. Blokovaním informácií o konferencii sa porušil zákon Slovenskej národnej rady č. 254/1991 Zb. o Slovenskej televízii, kde § 3 ods. 1 a 2 hovoria, citujem: „(1) Poslaním Slovenskej televízie je slúžiť verejnosti tvorbou a šírením programov založených na zásadách demokracie, humanity, etiky, pravdivosti, nezávislosti, profesionality a zákonnosti. (2) Spravodajské a publicistické programy Slovenskej televízie zabezpečujú včasné a objektívne informovanie verejnosti.“ Preto interpelujem ministra kultúry Slovenskej republiky Rudolfa Chmela, aby ma informoval, prečo Slovenská televízia ako verejnoprávna inštitúcia nezabezpečila informovať občanov Slovenskej republiky z konferencie o rozširovaní Európskej únie, ktorú v spolupráci s KSS zorganizovala parlamentná frakcia Európskeho parlamentu, Zjednotená európska ľavica, Severská zelená ľavica pod vedením jej predsedu pána Francisa Wurtza, konanej v dňoch 23. a 24. 6. 2003 v Bratislave v hoteli Fórum? Aké dôsledky vyvodí vo svojom rezorte z takéhoto nedodržiavania zákona o Slovenskej televízii vo verejnoprávnej a súkromných televíziách a ako v budúcnosti zabezpečí, aby Slovenská televízia včas a objektívne informovala verejnosť aj o takýchto akciách. Ďakujem vám za pozornosť. Z. Martináková, podpredsedníčka NR SR: Ďalej s interpeláciou vystúpi pán poslanec Fajnor. Po ňom pán poslanec Hrdlička. K. Fajnor, poslanec: Vážená pani predsedajúca, vážené kolegyne, kolegovia, podľa § 129 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov interpelujem predsedu vlády pána Mikuláša Dzurindu. Vážený pán predseda vlády, podpredseda vlády pre európsku integráciu, ľudské práva a menšiny Pál Csáky už druhé volebné obdobie nezvláda situáciu riešenia rómskej problematiky a v priebehu niekoľkých rokov sa mu nepodarilo posunúť riešenie tohto problému. Existujúce problémy v riešení rómskej problematiky sa prejavujú v hodnoteniach Slovenskej republiky zo strany Európskej únie. V činnosti podpredsedu vlády pána Pála Csákyho v tejto oblasti sa prejavujú systémové nedostatky a nedostatky i v personálnom zabezpečení jeho útvarov. Aktuálne na kritickú situáciu v širšom rozsahu poukázalo vyjadrenie prezidenta Svetovej banky na prvej regionálnej konferencii o Rómoch, ktorá sa konala v Budapešti, ktorý upozornil, že neriešená situácia asi šiestich miliónov Rómov, ktorí žijú v strednej a východnej Európe, patrí k prekážkam rozvoja regiónu. K týmto Rómom, samozrejme, patria aj Rómovia na Slovensku. Žiadam vás, vážený pán predseda vlády, 1. aké opatrenia v riešení rómskej problematiky ste vykonali v súvislosti s uvedeným vyhlásením prezidenta Svetovej banky, 2. o predloženie hodnotenia stavu riešenia infraštruktúry a bytovej situácie Rómov v Rudňanoch, na sídlisku Luník a v Košiciach a najmä v Letanovciach. Práve vyriešením tohto problému boli podmienené prostriedky Európskej únie účelovo určené na riešenie rómskej problematiky prostredníctvom projektov PHARE v kompetencii podpredsedu vlády pána Pála Csákyho. Podľa mojich informácií sa situácia v osadách nezmenila. Žiadam vás o odpoveď, ako boli prostriedky použité, na aký účel, či boli poskytnuté na účel, pre ktorý boli určené, prípadne na aký iný účel boli použité a z koho poverenia boli použité. V tejto súvislosti Pál Csáky nedávno dostal list, v ktorom Európska únia vyjadruje znepokojenie so stavom riešenia. Žiadam, aby bola vykonaná kontrola použitia týchto prostriedkov z pozície kontrolného útvaru Úradu vlády Slovenskej republiky; 3. o vaše vyjadrenie k spolupráci sekcie ľudských práv, menšín a regionálneho rozvoja Úradu vlády Slovenskej republiky, ktorý je pod gesciou podpredsedu vlády Pála Csákyho, na projekte Program tolerancie k menšinám, financovanom v rámci programu PHARE. Je to otázka, Nadácia Sándora Máraiho, zúčastnil sa tam Dr. Peter Hunčík, školiaci program pre miestne úrady a mienkotvorcov v súvislosti so zákonnými kompetenciami člena vlády; 4. aké opatrenia ste z úrovne predsedu vlády vykonali v súvislosti s tým, že Rada vlády Slovenskej republiky pre menšiny a etnické skupiny je nečinná. Podľa štatútu je rada, ktorej predsedom je podpredseda vlády pán Pál Csáky a tajomníčkou generálna riaditeľka sekcie ľudských práv, menšín a regionálneho rozvoja Úradu vlády pani Kviečinská, zaviazaná zasadať štyrikrát ročne. Naposledy zasadala v septembri 2002. Ste presvedčený, že Slovenská republika od tohto termínu nemá aktuálne a dôležité problémy na prerokovanie v rade? Ďakujem za pozornosť. Z. Martináková, podpredsedníčka NR SR: S interpeláciou ďalej vystúpi pán poslanec Hrdlička. Po ňom pán poslanec Hopta. J. Hrdlička, poslanec: Vážená pani predsedajúca, vážené kolegyne, kolegovia, dovoľte mi, aby som položil otázku na ministra školstva pána Martina Fronca. Vážený pán minister, v súvislosti s prijatím Zmluvy medzi Slovenskou republikou a Svätou Stolicou, podpísanou 24. novembra 2000, chcete v zmysle následnej Zmluvy medzi Slovenskou republikou a Svätou Stolicou o katolíckej výchove a vzdelaní zaviesť povinné vyučovanie náboženstva na školách počnúc výučbou náboženstva už na materských školách. Aký právny základ oprávňuje privilegovanie občanov katolíckej viery a diktovanie podmienok jej cirkevných predstaviteľov pre ministerstvo školstva Slovenskej republiky? Článok 2 bod 3, 4 a 9. V Slovenskej republike žijú rovnako ako občania katolíci, aj občania židovskej obce, luteráni, ateisti a občania hlásiaci sa k ďalším cirkvám. Realizáciou uvedenej zmluvy budú mať iní, ako katolíci, občania nárok na politický azyl? Akým právom sa bude vyučovať podľa toho, čo určí katolícka cirkev? V rozpore s vyhláseniami o nepožadovaní finančných prostriedkov je článok 2 bod 6. Ako chcete zabezpečiť slobodu vyznania, keď svojimi krokmi začínate presadzovať na Slovensku katolícku štátnu ideológiu? Ďakujem pekne. (Potlesk.) Z. Martináková, podpredsedníčka NR SR: Slovo má pán poslanec Hopta. Po ňom pán poslanec Blanár. I. Hopta, poslanec: Vážená pani podpredsedníčka, vážené dámy, vážení páni, obraciam sa so svojou interpeláciou podľa § 129 zákona Národnej rady Slovenskej republiky č. 350/1996 Z. z. o rokovacom poriadku v znení neskorších predpisov na predsedu vlády Slovenskej republiky Mikuláša Dzurindu. Vážený pán predseda vlády, na verejnosť prenikli informácie, že od budúceho kalendárneho roku Sociálna poisťovňa už nebude mať v rozpočte finančné prostriedky na zabezpečovanie kúpeľnej liečby. V roku 2003 v rozpočte mala približne 780 mil. korún, za ktoré nakúpila približne 50 000 poukazov na kúpeľnú liečbu. Tú v budúcom kalendárnom roku by mali zabezpečovať zdravotné poisťovne bez toho, aby od štátu dostali finančné prostriedky. Súčasná finančná situácia zdravotných poisťovní neumožní zabezpečiť kúpeľnú liečbu v takom rozsahu, ako bola zabezpečovaná doteraz. Vážený pán predseda vlády, pýtam sa vás: Čo chce urobiť vaša vláda, aby občania Slovenskej republiky neprišli o jednu z ďalších bezplatných zdravotníckych služieb, ktorou kúpeľná liečba bezpochyby bola? Myslíte si, že súčasná ekonomická a sociálna situácia umožní našim občanom, aby si mohli z vlastných finančných prostriedkov zakupovať liečebné poukazy, ktorých cena sa pohybuje od 15 tisíc do 25 tisíc korún? Žiadam vás, aby sa vláda Slovenskej republiky danou problematikou zaoberala a našla finančné zdroje v budúcom štátnom rozpočte, aby kúpeľná liečba našich občanov bola financovaná prostredníctvom Sociálnej poisťovne tak ako doteraz. Zároveň predkladám druhú interpeláciu na pána predsedu vlády. Vážený pán predseda vlády, občania okresu Medzilaborce reprezentovanými obecnými a mestskými zastupiteľstvami a starostami 22 obcí a mesta Medzilaborce vyjadrili nesúhlas k začleneniu terajšieho okresu Medzilaborce do správneho celku Stropkov. Plne si uvedomujú nevyhnutnosť pripravovaných zmien v územnosprávnom členení Slovenskej republiky, avšak ľudské, historické a infraštruktúrne väzby ich regiónu sú úzko späté s horným Zemplínom a súčasným okresom Humenné. Pokiaľ je cieľom týchto zmien priblížiť výkon štátnej služby radovému občanovi, akékoľvek iné začlenenie regiónu Medzilaborce ako k okresu Humenné je pre obyvateľov obcí okresu Medzilaborce neprijateľné predovšetkým z dôvodu vzdialenosti. Mnohé okrajové obce okresu Medzilaborce by mali tak do okresu Stropkov alebo do mesta Stropkov vzdialenosť až 70 km a komplikované dopravné spojenie je taktiež do mesta Stropkov. V tomto čase sa prevádzkujú iba dve autobusové linky, pričom do Humenného je možné cestovať tak autobusovým, ako aj vlakovým spojom. Ďalším dôvodom ich stanoviska sú historické skutočnosti, ktoré ich nepretržite vyše 60 rokov spájajú s mestom a okresom Humenné. V súčasnosti plánované, resp. aj realizované rozvojové aktivity sú takisto výsledkom úspešnej spolupráce s inštitúciami, ktoré sídlia v Humennom. Pretrhnutie týchto väzieb by predstavovalo krok späť a s najväčšou pravdepodobnosťou spôsobí stagnáciu komplexného rozvoja okresu Medzilaborce. Uvedené stanovisko je potrebné vnímať ako vôľu obyvateľov všetkých obcí a mesta okresu Medzilaborce, ktorí sú znepokojení návrhom, ako aj krokmi jednotlivých ministerstiev, v gescii ktorých je vytvorenie siete špecializovaných orgánov štátnej správy. Žiadam vás v mene občanov okresu Medzilaborce, aby ste pri rozhodovaní o definitívnom usporiadaní všeobecnej a sústavy špecializovanej štátnej správy rešpektovali veľké množstvo objektívnych argumentov podporujúcich oprávnenosť predloženého stanoviska, ktoré je možné v tejto súvislosti uviesť, ako aj vôľu občanov okresu Medzilaborce byť začlenení do okresu Humenné. Občania okresu Medzilaborce spoliehajú na korektné a objektívne rozhodnutie, ktoré bude plne rešpektovať ich oprávnenú požiadavku. Vážený pán predseda vlády, zároveň sa vás chcem spýtať, či všetky posledné aktivity, ktoré smerujú k tomu, aby ste zo Stropkova urobili veľký okres, aj keď na to nemá objektívne podmienky, nie sú politicky motivované a nedejú sa iba preto, že z tohto okresu v súčasnom období v Národnej rade pôsobia dvaja poslanci a jeden váš stranícky kolega vo funkcii ministra, a to minister Pavol Prokopovič. Chcete aj naďalej ignorovať názory našich občanov, ako aj predstaviteľov mestských a obecných zastupiteľstiev a násilnou formou pričleniť súčasných obyvateľov okresu Medzilaborce, ale aj okresu Svidník do Stropkova? Ďakujem vám za skorú odpoveď. (Potlesk.) Z. Martináková, podpredsedníčka NR SR: Pán poslanec Blanár ako posledný vystúpi so svojou interpeláciou.